  Анжелика Тихонова корреспондент 2-тӥ гудырикошконэ, Омыр десант войскоослэн нуналазы, Глазкарын патриот мылкыдо ужрадъёслы но пумиськонъёслы чаклам «Аллея мужества» усьтӥзы. Ужрадэ элькун тӧролэн но кивалтэтлэн администрацизылэн кивалтӥсез Сергей Смирнов пыриськиз, ивортэ улосвыл тӧролэн но кивалтэтлэн пресс-службазы. Сергей Смирнов ӵектос быдэс карез огазеяз шуыса пусйиз. Табере та интыын интыосысь ожъёсысь бертымтэ ожгарчиослэн анайёссы, патриот клубъёсы ветлӥсьёс люкаськылыны быгатозы. Аллея Глазкарын улӥсьёслэн батырлыксы сярысь тодэ ваёнъёсты утён но сое егитъёслы пыӵатон инты луоз. Татын артэ военкомат, ӵапак татысь призывникъёс службазэс нуыны кошко. Валамон ини, со но туж кулэ – кыӵе мылкыдын пиос кошко, кызьы соосты келяло. Аллеялэн «лулыз» пиослы службазэс зэмлыко ортчытыны но кунмылэн ожгарчиез нимез дано нуыны юрттоз Сергей Смирнов, Удмуртиысь тӧролэн но кивалтэтлэн администрацизылэн кивалтӥсезГлазкарын «Аллея мужества» ӵектослы кичӧлтон ожгар комиссариат дурбасьтэмен интыосысь ожъёсысь ветеранъёс, службазы дыръя бырыны сюрем ожгарчиослэн ӵыжы-выжыоссы кичӧлтӥзы. Озьы ик солы карын улӥсьёс, предприятиос, кивалтӥсьёс, мер огазеяськонъёс, творчествоя коллективъёс дурбасьтӥзы. Ӵектосэз улонэ пыӵатонэ «Инвалиды войны в Афганистане», ДОСААФ, «Боевое братство», йӧскалык огазеяськонъёс но пыриськизы. Со сяна, лулчеберетъя «Россия» центрысь, искусствоосъя «Глазовчанка» школаысь, крезьгуръя нылпи школаысь, лулчеберетъя «Искра» ёрос культура юртысь коллективъёс ӟечлэсьтон концертъёс сётӥзы. Ӵектос инициативной бюджетированиея улосвыл конкурсэ пыриськиз. Солы элькун коньдэтысь 940 сюрс манет висъязы. Со сяна, карын улӥсьёс 500 сюрс манетлэсь трос коньдон люказы. Озьы ик быдэн миллион манетэн ньыль предприятиос висъязы.  Тегъёс: Мерлык Удмуртия Глазкар тодынвозён СергейСмирнов  